|  |  |  |
| --- | --- | --- |
| Rīgā | Datums skatāms laika zīmogā | Nr. 1/K-258 |

**Latvijas Ministru prezidentam**

**Krišjāņa Kariņam kungam**

*e-pasts:* *pasts@mk.gov.lv*

**Izglītības un Zinātnes ministrei**

**Anitas Muižniecei**

*e-pasts:* *pasts@izm.gov.lv*

Informācijai:

**Satiksmes ministram**

**Tālim Linkaitim**

*e-pasts:* *Satiksmes.ministrija@sam.gov.lv*

**Biedrībai "Latvijas Kuģu kapteiņu asociācija"**

*president@lkka.lv*

**Latvijas Tirdzniecības flotes jūrnieku arodbiedrībai**

*info@ltfja.lv*

**Biedrībai “Latvian Crewing Companies Association”**

*info@latcrewcompass.lv*

**Jūrniecības nozares viedoklis par jūrniecības izglītības reorganizāciju**

2022. gada 28. aprīlī Rīgas vēstures un kuģniecības muzejā notika Latvijas Jūrniecības savienības (turpmāk – LJS) biedru pilnsapulce, uz kuru tika aicināti arī Izglītības un zinātnes ministrijas (turpmāk – IZM), Satiksmes ministrijas un jūrniecības uzņēmumu un organizāciju pārstāvji, lai kopā ar LJS biedriem diskutētu par IZM rosināto Latvijas Jūras akadēmijas un Liepājas Jūrniecības koledžas integrāciju Rīgas Tehniskajā universitātē.

LJS biedri un nozares pārstāvji pilnsapulcē pauda vienotu viedokli, ka joprojām nav saņemts skaidrojums un pamatojums IZM virzītajai Latvijas Jūras akadēmijas un Liepājas Jūrniecības koledžas reorganizācijai, nav skaidri norādīts, kādi būs patiesie jūrniecības izglītības ieguvumi un kādas pēc jūrniecības izglītības iestāžu pievienošanas RTU būs jūrniecības nozares vajadzībām atbilstošas jūrniecības izglītības attīstības iespējas. IZM sagatavotajos dokumentos nav skaidri iezīmēta LJA turpmākās attīstības modelis, nav pamatojuma, vai un kā tiks uzlabots finansējums, kā arī nav norādīts, cik liels finansējums paredzams tehniskā aprīkojuma uzlabošanai. Tāpat skaidri nav norādīts, vai LJA netiks samazināts jau tagad esošais minimālais finansējums.

Diemžēl pēdējā reorganizācijas modeļa variantā Latvijas Jūras akadēmija atkal tiek definēta kā fakultāte, par ko nav bijušas publiskas diskusijas, tāpēc jūrniecības nozarei nav skaidrs un saprotams, kāds galarezultātā būs IZM virzītais reorganizācijas modelis un vai nav sagaidāmi vēl kādi līdz šim neparedzēti nepatīkami pārsteigumi.

LJS biedri un nozares pārstāvji pauda viedokli, ka IZM dokumenti par LJA un Latvijas Jūrniecības koledžas pievienošanu RTU ir sagatavoti virspusēji, bez ieguvumu un zaudējumu analīzes un faktos balstītas argumentācijas. Lai gan IZM ir definējusi formālus ieguvumus, tomēr tie nesniedz atbildi uz nozares jautājumiem pēc būtības.

Ņemot vērā, ka Jūrniecības nozarei nav pieņemama steiga, ar kādu tiek virzīts jūrniecības izglītības reorganizācijas jautājums, kas stipri vien izskatās pēc politiska lēmuma, jūrniecības nozares pārstāvji rosina IZM atkārtoti pēc būtības skatīt nozares jau iepriekš piedāvāto variantu (jūrniecības izglītības iestāžu iekšēju konsolidāciju), kā arī vienoties ar nozares pārstāvjiem par nozares atbalstīta jūrniecības izglītības reorganizācijas modeļa īstenošanu.

Ar cieņu,

Biedrības "Latvijas Jūrniecības savienības"

valdes priekšsēdētājs Roberts Gailītis